A29

A29 je žilinská hudobná skupina. Zakorenená v ľudovej hudbe rôznych regiónov Slovenska poníma ľudovú pieseň ako otvorený priestor k novej inšpirácii – kreácii – súčasnej aktualizácii. Hudba kapely s farebnou výrazovosťou – od intímnych lyrických až po živelné rytmické piesne – oslovuje rôzne generácie.

Veková rôznorodosť je charakteristická aj pre samotnú kapelu bohatú na členov. Každý z nich je „viac doma“ v inom hudobnom štýle, a tak hudba tejto kapely je okorenená folkom, rockom, jazzom, gospelom, klasickou hudbou. Kapela vznikla a pôsobila v univerzitnom prostredí ako jediná v štýle ethno-fusion music / world music na Slovensku. Na slovenskej a českej scéne sa predstavila najmä v rôznych súťažných formách – Strunobranie, Turzovský a Moravský vrabec, na ktorých bola vysoko ocenená.

 História skupiny 
Prvé obdobie /2003
Skupina A29 sa začala formovať ako jediná v štýle ethno-fusion / world music music na Slovensku na akademickej pôde. Na samom začiatku ju tvorili študenti Fakulty humanitných vied Žilinskej univerzity v Žiline. Stretávali sa v miestnosti A29 – odtiaľ príznačný názov kapely, kde pod vedením Martiny Krušinskej experimentovali so slovenskou ľudovou piesňou.

Pri hudobnom tvorení sa najskôr stretali speváčka Magda Chudobová a klaviristka Martina Krušinská. Magda prišla zo silného goralského prostredia, zo známej oravskej rodiny heligonkára Viktora Chudobu, v ktorej všetkých sedem detí spieva a hrá goralské ľudové piesne. Jej silný hrdelný hlas oslovil Petru Nadányi, Martinu Hraňovú Zurovac, Sašu Zurovac a Miriho Lenčeša, ktorí sa stali ďalšími členmi kapely. Noví členovia priniesli taktiež etnicky špecifický hudobný štýl v podobe hry na rôznych hudobných nástrojoch, no z mimoeurópskeho prostredia. Tak sa ľudové hudobné tvary zo Slovenska zmiešali so zvukmi afrických bubnov djembe, indických bubienkov tabla, austrálskeho dychového nástroja didgeridoo, indiánskej dažďovej palice, tibetskej misky a ďalších hudobných nástrojov. Piesne v takomto etnicky „fúzovanom“ štýle začala kapela verejne prezentovať najskôr v žilinskom prostredí. Číslo 29 je tu opäť príznačné: prvý raz sa tak stalo 29. apríla.

Druhé obdobie /2004
Prvé obdobie vystriedala fáza smerujúca viac do klasiky a folkového štýlu s jemnými príznakmi jazzu. K spomínanému štýlu prispeli noví členovia: multi–dychár Martin Malý, gitarista Ivan Nemec, speváčka Mária Kuková, speváčka Martina Nekorancová, gitaristka Katka Šmehýlová, gitarista Dávid Marko.

Z najzaujímavejších vystúpení tohto obdobia možno spomenúť účasť kapely na Divadelnej Nitre, Divadelnom Martine, Scénickej žatve v Martine, žilinskej improlige a krajských súťažiach štýlovo rôznych hudobných formácií pod názvom Strunobranie, v ktorých bola kapela vysoko oceňovaná. Z tohto obdobia pochádza tiež demo nahrávka, ktorú kapela nahrala v žilinskom štúdiu Vrana.

Tretie obdobie /2007
Ďalšiu periódu kapely možno nazvať ako jej folk-rockové obdobie. Nie že by sa spomenuté štýlové prvky etnickej, klasickej, či jazzovej hudby v kapele vytratili, iba sa k nim pridala veľká zostava bicích nástrojov s veľkým úderom bubeníka Daniela Divinca a farebným úderom bubeníka Jakuba Kaprála. K bicím nástrojom sa pripojila tiež basová gitara v rukách Andreja Konušíka a akustická gitara v „hudobných vyšívačkách“ Andreja Kaprála.

Kapela sa zúčastnila celoštátnych prehliadok folkovej, country a ethno-hudby Strunobrania, Turzovského a Moravského vrabca, na ktorých bola opätovne vysoko ocenená. V poslednom kole súťaže Moravský vrabec v Karvinej, ktoré bolo zároveň kolom medzinárodným, získala Martina Nekorancová ocenenie najlepšej speváčky.

Z tohto obdobia tiež pochádza debutový album skupiny pod názvom Duša moja, ktorý kapela nahrala opäť v žilinskom štúdiu Vrana pod zvukovou supervíziou Jozefa Štefanatného.

Posledné obdobie /2011
Do kapely pribudli farebné zvuky v elektrickej gitare Petra Vaculíka a v nostalgickom zvuku hoboja Andrei Kotmanovej. V roku 2013 kapela bilancovala  – oslávila desaťročnicu a začala pracovať na novom CD. Hudba kapely rezonuje najmä na vlnách rádia ReginaHorňáková, S. 2010. "Prezentovanie piesní z debutového albumu Duša moja". Rádio Regina: relácia Hudobné mosty (world music), 23.6.2010. a DevínHorňáková, S. 2013. "Prezentovanie hudby A29". Rádio Devín: relácia Čo dnes počúva Soňa Horňáková. 15.4.2013.Horňáková, S. 2014. "Prezentovanie hudby A29". Rádio Devín: relácia Čo dnes počúva Soňa Horňáková. 21.4.2014. v reláciách Soni Horňákovej.

 Post-posledné obdobie /2016 
V roku 2016 ohlásila kapela koniec svojej činnosti. V tomto období vychádza jej druhé CD s názvom PS A29.

Členovia skupiny
Martin Malý – saxofóny, klarinet, zb. flauta, vocal, perkusie
Andrej Konušík – basgitara, vocal, perkusie
Peter Vaculík – elektrická, akustická gitara, basgitara, perkusie
Martina Krušinská – leader, klávesy, vocal, akordeón, perkusie
Martina Nekorancová – lead vocal, perkusie
Andrea Kotmanová – hoboj, zb. flauta, vocal, perkusie

Externí členovia
Jakub Kaprál – bicie, perkusie
Andrej Kaprál – akustická gitara

 Albumy 
Demo nahrávka (2006)
CD Duša moja (2009)
CD Svet na odchode: skladba Jesenná z CD Duša moja /pieseň Sedzí sokol (2009)
CD PS A29 (2018)

 Referencie 

 Šidlík, M. 2010. "Prezentovanie debutového albumu Duša moja skupiny A29". Rádio Lumen: relácia Študentské šapitó, 18.10.2010.
 Getting, P. 2004. "Mladí vo folklóre". In Žilinské noviny. Roč. V., č.31, 2.-8.8.2004, s.5.

 Externé odkazy 
 Oficiálna stránka skupiny A29 
 BandZone


Kategória:Slovenské hudobné skupiny
Kategória:Hudobné skupiny z 2003